Sílvia Cassola, una interventora del col·legi la Marina, al barri de Bellvitge de l’Hospitalet de Llobregat, ha explicat aquest matí, en declaracions al programa ‘El matí de Catalunya Ràdio’, que havien detectat una desena de sobres preparats per a votar amb la butlleta de Ciutadans a l’interior. Són els sobres que hi havia a les taules, juntament amb les butlletes. Tanmateix, només s’han pogut comptabilitzar els que encara no s’havien introduït a l’urna.

Cassola ha confirmat que, si un sobre conté dues butlletes electorals diferents, el vot es considera nul, però si en conté dues del mateix partit, en aquest cas de Ciutadans, és vàlid.

Segons altres mitjans, la mateixa situació s’ha repetit a l’únic col·legi electoral de Caldes de Malavella, en què també s’han detectat sobres preparats per a votar amb la butlleta de Ciutadans. Tot seguit, s’han retirat els sobres. Així ho ha explicat Dídac López, un apoderat d’ERC que supervisava el vot en col·legi en concret.

La batllessa de Badalona, Dolors Sabater, assegura que aquest cas ja ha passat en altres eleccions i que serveix per a invalidar vots que no siguin de l’elecció de qui posa les paperetes. Tanmateix, confia en els interventors.

Aquest tema dels sobres on ja hi ha paperetes és molt preocupant. A #Badalona ens hi hem trobat en altres eleccions, serveix per invalidar vots que no siguin el de qui ha omplert el sobre, és bretolada. Però segur que interventores de tots els partits ho vigilaran bé, arreu. https://t.co/QfASbG4rLY — Dolors Sabater Puig (@mariadolorsa) December 21, 2017

Alguns usuaris de Twitter han alertat que això mateix havia passat en altres llocs, com ara a Canet de Mar, on també han trobat butlletes de Ciutadans en els sobres preparats per a votar:

Sembla que a Canet de Mar també hi havia sobres amb paperetes de Ciudadanos a les cabines de votació. — Repicatruges🎗#REPÚBLICA (@Repicatruges1) December 21, 2017